b'\n_START_ARTICLE_\nSinagoga\n_START_PARAGRAPH_\nSinagoga (gr. synag\xc5\x8dg\xc4\x93\xc2\xa0\xe2\x80\x93 susirinkimas)\xc2\xa0\xe2\x80\x93 jud\xc4\x97j\xc5\xb3 maldos namai.\n_START_SECTION_\nPastatas ir papro\xc4\x8diai\n_START_PARAGRAPH_\nJoje laikomos pamaldos, skaitomas ir ai\xc5\xa1kinamas Tanachas. Da\xc5\xbeniausiai b\xc5\xabna taisyklingo plano, dviej\xc5\xb3, trij\xc5\xb3, ar penki\xc5\xb3 nav\xc5\xb3 halinis pastatas. Vidaus erdv\xc4\x99 sudaro mald\xc5\xb3 sal\xc4\x97 vyrams su sakykla (vad. bima) ir altoriumi\xc2\xa0\xe2\x80\x93 labiausiai ap\xc5\xa1viesta \xc5\xa1ventyklos dalis, da\xc5\xbenai su kupolu. Sal\xc4\x97s \xc5\xa1onuose ir prieangyje\xc2\xa0\xe2\x80\x93 patalpos moterims, nes sinagogoje moterys turi b\xc5\xabti atskirtos nuo vyr\xc5\xb3. Kai kada sinagogos turi priestatus (biblioteka, rabino gyvenamosios patalpos ir kt.).\n_START_SECTION_\nSinagogos Lietuvoje\n_START_PARAGRAPH_\nLietuvoje sinagogas prad\xc4\x97ta statyti XVII a. pabaigoje\xc2\xa0\xe2\x80\x93 XVIII a. prad\xc5\xbeioje. Jau XIX a. sinagog\xc5\xb3 buvo visuose didesniuose miestuose._NEWLINE_\xc5\xa0iuo metu Lietuvoje veikia Kauno ir Vilniaus sinagogos. M\xc5\xabrini\xc5\xb3 vasarini\xc5\xb3 ir \xc5\xbeiemini\xc5\xb3 sinagog\xc5\xb3 kompleksai dar i\xc5\xa1lik\xc4\x99 K\xc4\x97dainiuose, Joni\xc5\xa1kyje ir Kalvarijoje. Europos mastu unikalios medin\xc4\x97s sinagogos tebestovi Kurkliuose, \xc5\xbdie\xc5\xbemariuose, Alantoje, Rozalime, Tirk\xc5\xa1liuose, Laukuvoje ir Pakruojyje (pastaroji seniausia ir vertingiausia). Vis\xc5\xb3 \xc5\xa1i\xc5\xb3 sinagog\xc5\xb3 b\xc5\xabkl\xc4\x97 kritin\xc4\x97, interjerai sunaikinti.'